CELEX: 32018D0638
Language: hu
Date: 2018-04-23 00:00:00
Title: A Bizottság (EU) 2018/638 végrehajtási határozata (2018. április 23.) a Spodoptera frugiperda (Smith) károsító Unióba történő behurcolásának és Unión belüli elterjedésének megelőzését célzó szükséghelyzeti intézkedések megállapításáról (az értesítés a C(2018) 2291. számú dokumentummal történt)

25.4.2018   
            
            
               HU
            
            
               Az Európai Unió Hivatalos Lapja
            
            
               L 105/31
            
         A BIZOTTSÁG (EU) 2018/638 VÉGREHAJTÁSI HATÁROZATA
   (2018. április 23.)
   a Spodoptera frugiperda (Smith) károsító Unióba történő behurcolásának és Unión belüli elterjedésének megelőzését célzó szükséghelyzeti intézkedések megállapításáról
   
      
         (az értesítés a C(2018) 2291. számú dokumentummal történt)
      
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 16. cikke (3) bekezdésének harmadik mondatára,
   mivel:
   
               (1)
            
            
               A Spodoptera frugiperda (Smith) (a továbbiakban: meghatározott szervezet) a 2000/29/EK irányelv I. melléklete A. része I. a) szakasza 22. pontjában szerepel olyan károsítóként, melynek előfordulása nem ismert az Unióban.
            
         
               (2)
            
            
               A meghatározott szervezet Unióba történő behurcolásának és Unión belüli elterjedésének megelőzését célzó egyedi intézkedéseket a 2000/29/EK irányelv IV. melléklete A. része I. szakaszának 27.2. pontja határozza meg. Ezek az intézkedések különleges követelményeket tartalmaznak a Dendranthema (DC.) Des Moul., a Dianthus L. és a Pelargonium l'Hérit. ex Ait. növényeknek – amelyeken a károsító megtelepedhet – az Unióba történő behurcolására vonatkozóan.
            
         
               (3)
            
            
               Az Európai Élelmiszerbiztonsági Hatóság (EFSA) tudományos szakvéleményt fogalmazott meg arra vonatkozóan, hogy a meghatározott szervezet milyen károsítóként sorolható be; a szakvéleményt 2017. június 28-án fogadták el (2). Ezen túlmenően a tagállamok a szóban forgó károsítót hordozó kereskedelmi áruk feltartóztatására vonatkozó adatokat nyújtottak be.
            
         
               (4)
            
            
               Tekintettel a meghatározott szervezet Afrikába történő közelmúltbeli behurcolására és ottani elterjedésére, az amerikai földrészen való elterjedtségére, valamint a tagállamok által a feltartóztatásokra vonatkozóan benyújtott adatokra, az Afrikából és az amerikai kontinensről származó egyes egyéb gazdanövények vonatkozásában, amelyeken a meghatározott szervezet megtelepedhet (a továbbiakban: meghatározott növények), az Unióba való behozataluk esetén egyedi intézkedéseket kell elrendelni.
            
         
               (5)
            
            
               Ezek az egyedi intézkedések rendelkeznek a meghatározott szervezetnek az Unió területén kellő időben történő kimutatásáról, a meghatározott növények Unióba történő behozatalára vonatkozó követelményekről, beleértve egy növényegészségügyi bizonyítványt, valamint az említett növényeknek az Unióba történő belépésekor végzendő hatósági ellenőrzésekről. A tagállamoknak évente felmérést kell végezniük a meghatározott szervezet területükön való előfordulásának felderítése érdekében, továbbá gondoskodniuk kell arról, hogy a vállalkozókat tájékoztassák a lehetséges előfordulásról és a meghozandó intézkedésekről.
            
         
               (6)
            
            
               Ezek az intézkedések az Unió területének a meghatározott szervezet behurcolásától, megtelepedésétől és elterjedésétől való fokozott védelme érdekében szükségesek.
            
         
               (7)
            
            
               Annak érdekében, hogy a felelős hivatalos szerveknek és a vállalkozóknak elegendő idő álljon rendelkezésére az új követelményekhez való alkalmazkodásra, ezt a határozatot 2018. június 1-jétől indokolt alkalmazni.
            
         
               (8)
            
            
               E határozatnak átmeneti jellegűnek kell lennie, azt 2020. május 31-ig kell alkalmazni, továbbá biztosítani kell az említett határidő előtt történő felülvizsgálatát.
            
         
               (9)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   Fogalommeghatározások
   E határozat alkalmazásában:
   a)   „meghatározott szervezet”: Spodoptera frugiperda (Smith);
   b)   „meghatározott növények”: a Capsicum L., a Momordica L., a Solanum aethiopicum L., a Solanum macrocarpon L. és a Solanum melongena L. termése, valamint – az élő virágpor, növényi szövettenyészetek, magvak és szemek kivételével – a Zea mays L. Afrikából vagy az amerikai kontinensről származó növényei;
   c)   „termesztés helye”: a termőhely meghatározott része, amelyet növényegészségügyi szempontból külön egységként kezelnek. „termőhely”: különálló termesztési vagy gazdálkodási egységként működő bármely terület vagy területek összessége.
   2. cikk
   A meghatározott szervezet kimutatása vagy feltételezett jelenléte
   (1)   A tagállamok biztosítják, hogy bármely személy, aki azt gyanítja, vagy tudomást szerez arról, hogy a meghatározott szervezet az adott területen jelen van, köteles azonnal értesíteni a felelős hivatalos szervet, és annak rendelkezésére bocsátani minden vonatkozó információt a meghatározott szervezet tényleges vagy feltételezett jelenlétéről.
   (2)   A felelős hivatalos szerv azonnal rögzíti ezt az információt.
   (3)   Amennyiben a felelős hivatalos szervet a meghatározott szervezet tényleges vagy feltételezett jelenlétéről tájékoztatták, minden szükséges intézkedést megtesz a tényleges vagy feltételezett jelenlét megerősítése érdekében.
   (4)   A tagállamok gondoskodnak arról, hogy minden olyan személyt, akinek olyan növények vannak az ellenőrzése alatt, amelyek a meghatározott szervezettel fertőzöttek lehetnek, azonnal tájékoztassanak a meghatározott szervezet tényleges vagy feltételezett jelenlétéről, a lehetséges következményekről és kockázatokról, valamint a meghozandó intézkedésekről.
   3. cikk
   A meghatározott növények Unióba történő behozatalára vonatkozó követelmények
   A meghatározott növények csak a következő követelmények teljesülése esetén hozhatók be az Unióba:
   
               a)
            
            
               a meghatározott növényeket a 2000/29/EK irányelv 13. cikke (1) bekezdésének ii. pontjában említett növényegészségügyi bizonyítvány kíséri;
            
         
               b)
            
            
               a növények megfelelnek e határozat 4. cikke a), b), c), d) vagy e) pontjának. A megfelelő pontot a növényegészségügyi bizonyítvány „Kiegészítő nyilatkozat” rovatában fel kell tüntetni. A 4. cikk c) és d) pontja esetében a növényegészségügyi bizonyítványnak tartalmaznia kell a c) pont iv. alpontjában említett, nyomonkövethetőséget biztosító információkat is;
            
         
               c)
            
            
               az Unióba történő behozatalukkor a felelős hivatalos szerv az e határozat 5. cikkének megfelelően megvizsgálja a meghatározott növényeket, és nem állapítja meg a meghatározott szervezet jelenlétét.
            
         4. cikk
   A meghatározott növények származása
   A meghatározott növényeknek meg kell felelniük az alábbi pontok valamelyikében meghatározott követelményeknek:
   
               a)
            
            
               olyan harmadik országból származnak, ahol a meghatározott szervezet jelenléte nem ismert;
            
         
               b)
            
            
               olyan területről származnak, amelyet az érintett ország nemzeti növényvédelmi szolgálata a megfelelő növényegészségügyi intézkedések nemzetközi szabványaival összhangban a meghatározott szervezet előfordulásától mentes területnek nyilvánított; a szóban forgó terület neve fel van tüntetve a növényegészségügyi bizonyítvány „származási hely” rovatában;
            
         
               c)
            
            
               az a) és b) pontban említettektől eltérő területekről származnak, és megfelelnek a következő feltételeknek:
               
                           i.
                        
                        
                           a meghatározott növényeket olyan termesztési helyen termesztették, amelyet a származási ország nemzeti növényvédelmi szolgálata nyilvántartásba vett és felügyel;
                        
                     
                           ii.
                        
                        
                           a kivitelt megelőző három hónapban hatósági vizsgálatokat végeztek a termesztési helyen, és a meghatározott növényeken nem észlelték a meghatározott szervezet jelenlétét;
                        
                     
                           iii.
                        
                        
                           a meghatározott növényeket kivitel előtt hatósági vizsgálatnak vetették alá, és a meghatározott szervezettől mentesnek találták;
                        
                     
                           iv.
                        
                        
                           a növények kivitelét megelőző szállítás során biztosították, hogy a meghatározott növények termesztésének helye visszakövethető legyen;
                        
                     
                           v.
                        
                        
                           a meghatározott növényeket olyan termesztési helyen állították elő, amely teljes fizikai védelmet biztosít a meghatározott szervezet behurcolása ellen;
                        
                     
         
               d)
            
            
               az a) és b) pontban említettektől eltérő területekről származnak, és megfelelnek a c) pont i–iv. alpontjának, továbbá hatékony kezelésnek vetették alá őket a meghatározott szervezettől való mentesség biztosítása érdekében;
            
         
               e)
            
            
               az a) és b) pontban említettektől eltérő területekről származnak, és betakarítás után hatékony kezelésnek vetették alá őket a meghatározott szervezettől való mentesség biztosítása érdekében, a kezelést pedig feltüntették a növényegészségügyi bizonyítványon.
            
         5. cikk
   Hatósági ellenőrzések az Unióba való behozatalkor
   (1)   Az Unióba behozott meghatározott növények valamennyi szállítmányán az Unióba történő belépés helyén vagy a 2004/103/EK bizottsági irányelvnek (3) megfelelően meghatározott rendeltetési helyen hatósági ellenőrzést kell végezni.
   (2)   A felelős hivatalos szerv a következő ellenőrzéseket végzi el:
   
               a)
            
            
               szemrevételezés
               és
            
         
               b)
            
            
               a meghatározott szervezet feltételezett jelenléte esetén mintavétel és a megállapított károsító azonosítása.
            
         6. cikk
   A tagállamok területén a meghatározott szervezet kimutatására végzett felmérések
   (1)   A tagállamok éves felméréseket végeznek a területükön a meghatározott szervezet gazdanövényeken való jelenlétének kimutatása érdekében.
   (2)   A felméréseket vagy a felelős hivatalos szerv, vagy a felelős hivatalos szerv hatósági felügyelete mellett egy másik szerv végzi. Ezek magukban foglalják legalább a megfelelő csapdák, például feromon- vagy fénycsapdák használatát, valamint a meghatározott szervezettel való fertőzöttség gyanúja esetén a minták gyűjtését és azonosítását. A felméréseket megalapozott tudományos és szakmai elvek alapján, az év során olyan megfelelő időpontokban végzik el, amikor ki lehet mutatni a meghatározott szervezetet.
   (3)   Az egyes tagállamok minden év április 30-ig értesítik a Bizottságot és a többi tagállamot az előző naptári évben elvégzett felmérések eredményeiről.
   7. cikk
   Az alkalmazás kezdőnapja
   Ezt a határozatot 2018. június 1-jétől kell alkalmazni.
   8. cikk
   A hatályvesztés időpontja
   Ezt a határozatot 2020. május 31-ig kell alkalmazni.
   9. cikk
   Címzettek
   Ennek a határozatnak a tagállamok a címzettjei.
   
      Kelt Brüsszelben, 2018. április 23-án.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 169., 2000.7.10., 1. o.
   
   
      (2)  EFSA Journal 2017;15(7):4927.
   
      (3)  A Bizottság 2004/103/EK irányelve (2004. október 7.) a 2000/29/EK tanácsi irányelv V. melléklete B. részében felsorolt növények, növényi termékek és egyéb áruk azonosítási és növényegészségügyi ellenőrzéséről, amelyet a Közösségbe való beléptetés helyétől eltérő vagy ahhoz közeli helyszínen is le lehet folytatni, valamint az ezen vizsgálatokra jellemző körülmények meghatározásáról (HL L 313., 2004.10.12., 16. o.).